Pretoriase rugbyafrigter het oog op wêreldrekordMartin Eksteen is al sy hele lewe lank betrokke by rugbyafrigting. (Foto: Facebook) ŉ Rugbyafrigter van Pretoria wil seker maak dat dié stad se jong rugbyspelers die eerste helfte van 2023 met ŉ voorsprong afskop. Martin Eksteen, ŉ voltydse rugbyafrigter met meer as tien jaar ervaring, wil die eerste een ter wêreld wees wat ŉ sogenaamde afrigtingsmaraton pak en ŉ wêreldrekord opstel. Eksteen beplan om in Januarie die maraton aan te bied wat 48 uur lank sal duur. Rugbyspelers van so jonk as ses jaar oud tot en met 18-jarige ouderdom sal by dié geleentheid broodnodige rugbyafrigting kry. Die rekordpoging, wat tussen 5 en 7 Januarie by die Grizzlies-rugbyklub in Pretoria-Wes plaasvind, is reeds by die Guinness World Records geregistreer as ŉ amptelike wêreldrekordpoging. Tans hou niemand die rekord vir dié soort poging nie. “Hopelik sal ŉ Suid-Afrikaner die pas aangee en die eerste een wees wat só rekord hou,” sê Eksteen. “Dit is ook maar die eerste van nog talle pogings wat ons in die komende jaar wil aanpak.” Om die wêreldrekordpoging suksesvol op te stel sal hy kinders vir twee dae onophoudelik afrig sodat hulle basiese rugbyvaardighede onder die knie kan kry. Tydens die afrigtingsgeleentheid wil hy ook die geleentheid gebruik om die belang daarvan om rugbytegnieke op ŉ veilige manier toe te pas by spelers te vestig. “Die realiteit is dat honderde jong kinders jaarliks erge beserings op die rugbyveld opdoen omdat rugbytegnieke verkeerd toegepas word,” sê Eksteen. “As ŉ afrigter glo ek nog altyd dat dit my plig is om spelers te probeer help om hul volle potensiaal te bereik en dié poging gaan my help om soveel meer spelers te bereik.” Hoewel Eksteen en sy twee mede-afrigters deurlopend die jonges sal afrig in ŉ poging om die wêreldrekord op te stel, het hy benadruk dat die kwaliteit en vlak van afrigting nie in gedrang gebring sal word nie. “Die doel is ook nie om die deelnemers pootuit te kry nie, maar dat hulle leer en verstaan. Elke ouderdomsgroep los mekaar uurliks af,” sê hy. Die spelers sal ŉ minimum van ses uur se afrigting oor die twee dae ontvang, maar hulle word aangemoedig om soveel sessies by te woon as wat hulle kan. Elke groep sal ŉ maksimum van 20 spelers toelaat om te verseker dat elkeen ook individuele afrigting kan geniet. Koste per speler beloop R100 en elkeen sal ŉ T-hemp ontvang, asook ŉ verwelkomingspakkie en twee koskoopbewyse. Eksteen meen egter hy wil nie enige kind van hierdie geleentheid uitsluit omdat hul ouers dit nie kan bekostig nie. “Enige speler verdien kwaliteit afrigting en geld mag nooit die rede wees hoekom enige speler uitgesluit word nie. Al kan ŉ ouer nie die geld bekostig nie, kan hulle steeds hul kinders registreer, hulle sal nooit weggewys word nie. Ons sal alles moontlik doen dat borge dan dié fooie dek,” sê hy. “Ek het ook besluit om my afrigtingsfooi af te staan sodat dit kan help om skoolbenodighede vir kinders te koop wie se ouers dit nie kan bekostig nie.” Diegene wat aan die rekordpoging wil deelneem kan “48” na die nommer 067 336 2893 Whatsapp. Moontlike borge kan ook Eksteen se Facebook-blad besoek vir meer inligting oor advertensiegeleenthede tydens die wêreldrekordpoging.